Ինչո՞ւ է Ֆլորիդայում ձայների վերահաշվարկ կատարվում 
Միացյալ Նահանգների միջանկյալ ընտրություններն ավարտվել են անցյալ շաբաթ, սակայն մի շարք նահանգներում դեռ շարունակվում է ձայների վերահաշվարկը: Ինչո՞ւ է Ֆլորիդայում ձայների վերահաշվարկ կատարվում եւ արդյոք դա խնդիրների մասին է վկայում՝ մանրամասները՝ «Ամերիկայի Ձայն»-ի տեսանյութում:
ԱՄՆ-ի գրեթե ամբողջ տարածքում քվեաթերթիկները հաշվում են ոչ թե մարդիկ այլ՝ համակարգիչը: Դա թույլ է տալիս հրապարակել ընտրությունների արդյունքներն անմիջապես ընտրությունների ավարտից հետո եւ բացառել կեղծ հաշվարկը: Միեւնույն ժամանակ, մրցակիցների միջեւ չնչին տոկոսային տարբերության դեպքում վերահաշվարկ է պահանջվում, նշում է Ֆլորիդայի բնակիչ, հանրապետական Թանիել Քուշաքջյանը. «Ֆլորիդայի Սահմանադրության համաձայն, եթե մրցակիցների միջեւ տարբերությունը կես տոկոսի չափով է, մեքենան վերահաշվարկ է կատարում, իսկ եթե այդ տարբերությունը կրճատվում է մինչեւ քառորդ տոկոս, ապա վերահաշվարկը կատարվում է ձեռքով»: Վերահաշվարկի ընթացքում, սակայն, Սենատի հանրապետական թեկնածու Ռիք Սքոթի ձայները սկսել են կրճատվել, ինչի արդյունքում նա մեղադրանք է առաջադրել տեղական իշխանությունների դեմ. «Ֆլորիդայի յուրաքանչյուր բնակչի պետք է անհանգստացնի Փալմ Բիչում կատարվող խարդախությունը»: Իր խոսքն է ասել նաեւ նախագահ Դոնալդ Թրամփը. «Հանկարծ ձայներ հայտնվեցին եւ Ռիք Սքոթի տոկոսը, ով հաղթել էր ցածր, բայց՝ համոզիչ տարբերությամբ, սկսեց ժամ առ ժամ իջնել»: Սակայն, Ֆլորիդայի տեղական իշխանությունները հիշեցնում են, որ ամեն ինչ արվում է հստակ եւ հերքում մեղադրանքները: Վերահաշվարկի են ենթարկվում նաեւ Ֆլորիդայի նահանգապետի ընտրությունների ձայները: Հանրապետական Ռոն ԴեՍանթիսը արդեն տոնում է իր հաղթանակը. «Անչափ ոգեւորված եմ Ֆլորիդայում մեր առջեւ բացվող հնարավորություններով: Սա լավագույն նահանգն է ինձ համար»: Սակայն, դեմոկրատ թեկնածու Էնդրյու Գիլումը խորհուրդ է տալիս չշտապել. «Հույս ունենք, այս քվեարկության յուրաքանչյուր ձայն հաշվի կառնվի»: Վերահաշվարկ է ընթանում նաեւ Ջորջիա եւ Արիզոնա նահանգներում։ Սակայն, անկախ վերահաշվարկի արդյունքից, միջանկյալ ընտրությունների արդյունքը խոշոր առումով չի փոխվելու՝ դեմոկրատները տիրապետում են Կոնգրեսի ստորին՝ Ներկայացուցիչների պալատին, իսկ հանրապետականները՝ վերին՝ Սենատին: